Misi Mustahak

Misi Mustahak ialah sebuah filem animasi pendek Malaysia 2005 yang dihasilkan sebagai projek tahun akhir di Universiti Multimedia (MMU), Cyberjaya. Ditulis dan diarahkan oleh Nizam Abdul Razak dan Usamah Zaid Yasin bersama Safwan Abdul Karim dan Nazrul Hadi Nazlan, filem ini mengisahkan penghuni rumah jagaan warga emas yang merancang  untuk menyelinap kembali ke bilik televisyen selepas dihalau keluar oleh penjaga mereka. Filem pendek ini telah menerima pengiktirafan di  dalam dan luar negara.

 Plot 
Filem pendek ini bermula dengan adegan sebuah filem perisikan yang memaparkan seorang perisik menyusup ke kawasan berkeselamatan tinggi untuk mendapatkan disket. Adegan tersebut kemudiannya terganggu oleh montaj berita.

Tiga penghuni warga emas yang sedang menonton filem itu di sebuah rumah jagaan kelihatan kecewa dengan gangguan tersebut sebelum diarahkan oleh penjaga untuk kembali ke bilik masing-masing kerana sudah lewat malam. Tidak berpuas hati, mereka merancang untuk memasuki semula bilik televisyen dengan mendapatkan kunci, sambil membayangkan diri mereka sebagai perisik. Usaha mereka akhirnya berjaya, namun mereka terpaksa bersembunyi apabila penjaga kembali ke bilik tersebut secara tiba-tiba.

Penerbitan
Misi Mustahak ialah sebuah filem animasi pendek yang dihasilkan pada tahun 2005 oleh sekumpulan pelajar Universiti Multimedia (MMU), Cyberjaya sebagai projek tahun akhir mereka. Pasukan yang dikenali sebagai Raven Studios ini terdiri daripada rakan sekelas Nizam Abdul Razak, Usamah Zaid Yasin, Safwan Abdul Karim dan Nazrul Hadi Nazlan.

Mereka kemudian memilih penghuni warga emas di rumah jagaan sebagai subjek utama cerita. Filem pendek ini turut mengambil inspirasi daripada filem perisikan seperti Mission: Impossible.

Proses penghasilan Misi Mustahak mengambil masa kira-kira enam bulan dan merangkumi dua semester akademik. Pada semester pertama, mereka menumpukan kepada penulisan skrip dan penyediaan papan cerita, namun papan cerita awal memerlukan penambahbaikan bagi meningkatkan kejelasan visual dan aliran penceritaan. Semester kedua menumpukan sepenuhnya kepada proses penghasilan animasi.

Sepanjang proses penerbitan, mereka berdepan beberapa cabaran termasuk kekangan masa, pengalaman terhad dalam kerja animasi berkumpulan, serta pengalaman pertama mereka dalam rakaman suara latar. Pelbagai perisian digital digunakan dalam penghasilan filem ini. Maya dan Sketchbook digunakan untuk pemodelan dan animasi 3D, manakala Adobe Photoshop digunakan bagi tekstur dan seni konsep. Proses penyuntingan video dijalankan menggunakan Adobe After Effects dan Adobe Premiere, manakala kesan khas dihasilkan menggunakan Particle Illusion. Macromedia Flash pula digunakan untuk animasi 2D. Bagi aspek audio, perisian Sound Forge dan Vegas Pro digunakan, bersama AV VCS untuk kesan bunyi.

Sambutan
Filem pendek ini ditayangkan di pameran akhir industri di teater MMU, dihadiri oleh 200–300 orang termasuk pensyarah, wakil industri, alumni, pelajar, dan ahli keluarga. Ia menerima sambutan positif daripada penonton. Filem pendek ini kemudiannya menjadi popular, terutamanya di kalangan pelajar universiti di seluruh Malaysia, selepas dikongsi secara meluas. Ia dimuat naik ke YouTube pada 14 November 2005.

Anugerah
Filem animasi pendek ini menerima beberapa pengiktirafan di dalam dan luar negara.

 Tahun Penyampai/Festival Anugerah/Kategori Status2005 10th Malaysian Video Awards Terbaik
Keseluruhan  Pingat Emas Filem  Animasi Pendek (Kategori Terbuka)  Asia Pacific ICT Alliance Awards (APICTA) Projek Pelajar Tertiari Terbaik   Creative Pixels, Balai Seni Negara Koleksi Terbaik Multimedia University 2005 

 Legasi 
Selepas tamat pengajian di MMU pada 2005, Nizam, Usamah dan Safwan dijemput oleh Burhanuddin Md Radzi yang berhasrat menubuhkan sebuah syarikat penerbitan filem . Mereka kemudiannya membentangkan idea filem dan bersama-sama menubuhkan Les' Copaque Production dengan Burhanudin dan isterinya, Hajah Ainon Ariff. Tidak lama selepas itu, Nazrul turut menyertai syarikat tersebut.

Mereka seterusnya menghasilkan Geng: Pengembaraan Bermula, filem animasi 3D pertama Malaysia yang diarahkan oleh Nizam dan berdasarkan cerita yang dicadangkan oleh Nizam, Usamah dan Safwan. Semasa penerbitan filem tersebut, mereka turut terlibat dalam penghasilan siri televisyen animasi  Upin & Ipin, yang mula ditayangkan pada 14 September 2007. Nizam mengarahkan tiga musim pertama siri tersebut, manakala Usamah mengarah musim keempat. Geng kemudiannya ditayangkan pada 12 Februari 2009.

Pada September 2009, Nizam, Safwan dan beberapa staf asal Les’ Copaque menubuhkan studio animasi mereka sendiri, Monsta Studios (dahulunya Animonsta Studios). Nazrul kemudiannya turut menyertai studio tersebut. Selepas itu, studio itu menghasilkan siri televisyen animasi pertamanya, BoBoiBoy, yang mula ditayangkan pada 13 Mac 2011.

Usamah pula meninggalkan Les’ Copaque pada awal 2013 selepas tujuh tahun bersama syarikat tersebut dan menubuhkan studio animasi sendiri, WAU Animation, pada Mac tahun yang sama. Studio itu menghasilkan siri televisyen animasi pertamanya, Ejen Ali, yang mula ditayangkan pada 8 April 2016.

Misi Mustahak menjadi batu loncatan penting kepada para penciptanya, memberikan pengalaman serta pengiktirafan awal yang menyumbang kepada pembentukan industri animasi moden Malaysia melalui karya seperti Upin & Ipin, BoBoiBoy dan Ejen Ali.

Catatan

Rujukan

Pautan luar


Kategori:Filem Malaysia
Kategori:Filem pendek
Kategori:Filem animasi Malaysia
Kategori:Filem pendek